By Kabir Yayo Ali, a Ibadan | Publish Date: Jun 22 2018 2:00AM
Musulmi ‘Yan Arewa suna sauraron huxubar Limamin Sabo-Ibadan bayan Sallar Idel-Fitr a ranar Juma’a
Jayayyar mallakar filin Sallar Idi a tsakanin al’ummomin Musulmi na garuruwan Igboora da Igbole a Jihar Oyo ta yi sanadin varkewar rikicin da ya hana su yin Sallar Idel-Fitri a ranar Juma’a da ta gabata, inda manyan limamai biyu da suke jayayyar tare da mutane biyar suke tsare a hannun ’yan sanda suna yi masu tambayoyi a kan aukuwar rikicin.
Rikicin da al’ummomin biyu suka yi a ranar Sallah ya yi sanadin lalata motoci 2 mallakar Asao na Igbole Apostle Olusanjo Ojo, wanda wasu daga cikin mutanensa suke zargin cewa ya yi amfani da matsayinsa na Sarki yana goyon bayan Limamin Igboora a maimakon limamin Igbole da ke masarautarsa.
Da yake tabbatar da aukuwar lamarin, Kakakin Rundunar ’yan sanda a Jihar Oyo, Mista Adekunle Ajisebutu ya ce babban jami’in ’yan sanda na yankin Ibarapa, ACP Sola Oketuyi ne ya jagoranci jami’ai masu yaki da fashi da makami a yankin, inda suka hanzarta zuwa wurin domin kwantar da rikicin kafin ya kazance.
“Mun kama mutane 7 da manyan limamai 2 a cikinsu kuma mun gano adduna da wukake da da babur (okada) da aka yi amfani da su a lokacin rikicin, wadanda Kwamishinan ’Yan sanda Abiodun Odude ya bayar da umarnin a mika su ga sashen binciken manyan laifuka na ’yan sanda da ke Ibadan, domin ci gaba da binciken al’amarin,” inji Ajisebutu.
Wata majiya mai tushe da ta nemi a sakaya sunanta ta yi wa Aminiya bayanin cewa, “shekara 7 da ta wuce ke nan da aka fara wannan jayayya, bayan rasuwar babban limamin da yake jagorantar al’ummar Musulmi na wadannan garuruwa biyu Igboora da Igbole. Bayan rasuwar tsohon limamin ne jayayyar ta yi tsami a tsakanin wadannan limamai 2 a kan limamin da zai gaje shi wajen jagorantar Sallar Idi. Wannan ne ya sa aka shafe shekaru 7 ba tare da yin Sallar Idi a filin ba. Hakan ne ya sa aka mika matsalar ga kotu, a inda limamin Igboora ya yi nasara.”
Rikicin na ranar Juma’a ya auku ne a lokacin da al’ummar Musulmi a karkashin jagorancin babban limamin Igboora suka isa wannan filin Idi domin yin Sallar Idil Fitr, a inda suka tarar da wasu mutane dauke da makamai da suka hana su yin ibada a wannan rana. Hakan ne ya haifar da kaurewar fada a tsakanin vangarorin biyu.